ซีพีออลล์ซื้อหุ้นแมคโคร 787 บาท/หุ้น
เคาะแล้ว! ซีพีออลล์ซื้อหุ้นแมคโคร 787 บาท/หุ้น แถลงบ่ายนี้  ขณะที่ ตลาดฯเอสพีหุ้น ซีพีออลล์
23 เม.ย. 2556

เคาะแล้ว! ซีพีออลล์ซื้อหุ้นแมคโคร 787 บาท/หุ้น แถลงบ่ายนี้  ขณะที่ ตลาดฯเอสพีหุ้น ซีพีออลล์
บริษัทซีพีออลล์ (CPALL) ทำสัญญาซื้อขายหุ้นบริษัท สยามแม็คโคร(MAKRO) ในราคาหุ้นละ 787  บาทและจะทำคำเสนอซื้อหุ้นทั้งหมดจากนักลงทุน (เทนเดอร์ออฟเฟอร์) 
บริษัทซีพีออลล์ ยอมจ่ายค่าหุ้นแพงกว่าราคาในตลาดกว่า 17%  หากเทียบกับราคาปิดครั้งล่าสุดก่อนที่MAKRO จะขอหยุดพักการซื้อขายหุ้นลง2วัน(22-23 เม.ย.) คาดจะต้องใช้เงินในการซื้อขายทั้งหมดเกือบ 2 แสนล้านบาท
ทั้งนี้ ตลาดหลักทรัพย์ขึ้นเครื่องหมาย "SP" เพื่อห้ามการซื้อขายหลักทรัพย์ของ CPALL และใบสำคัญแสดงสิทธิอนุพันธ์ (DW) ที่มี CPALL เป็นหลักทรัพย์อ้างอิงเป็นการชั่วคราวสำหรับการซื้อขายหลักทรัพย์ในวันที่ 23 เมษายน 2556 ตามที่ CPALL ขอมา 
ขณะที่ ธนาคารไทยพาณิชย์(SCB)แจ้งว่า บริษัท ซีพี ออลล์  (CPALL)  จะจัดแถลงข่าว “การลงทุนซื้อหุ้นกิจการสยามแม็คโคร”  โดย นายก่อศักดิ์  ไชยรัศมีศักดิ์ ประธานเจ้าหน้าที่บริหาร บริษัทซีพี ออลล์ ใน วันอังคารที่ 23 เมษายน 2556 เวลา 14.00-15.30 น. ณ ห้อง ก้าวหน้า 3-4 ชั้น 4 ฝั่ง Plaza East ธนาคารไทยพาณิชย์ สำนักงานใหญ่